SKRIFTLIG FORESPØRGSEL E-3711/00

af Carles-Alfred Gasòliba i Böhm (ELDR) til Kommissionen

(30. november 2000)

Om: Landevej mellem Cabanes og Oropesa i provinsen Castellón

Der er i provinsen Castellón i Spanien udarbejdet et projekt vedrørende anlæg af en landevej mellem Cabanes og Oropesa. Entreprisen er allerede tildelt virksomheden Necso-Rover Alcisa.

Vejbygningsprojektet indeholder ingen vurdering af de miljømæssige virkninger på naturparken Paraje Natural del Desierto de las Palmas og det omkringliggende område, hvor der findes mange enestående lokale arter og et dyreliv, der er meget følsomt over for omgivelserne, såvel i grotten L'Ullal de Miravet som i de øvrige grotter, og enhver ændring af omgivelserne kan derfor betyde udryddelse af disse arter.

Vejprojektet vil ligeledes ved en alternativ sydligere vejføring berøre områder af meget stor landskabelig og miljømæssig værdi, som er af mindst lige så stor betydning som Paraje Natural del Desierto de las Palmas.

Der er ikke foretaget en vurdering af virkningerne på miljøet for nogen af de oprindelige forslag vedrørende landevejen (det sydlige, centrale eller nordlige alternativ). Hvilke foranstaltninger agter Kommissionen på den bagrund at træffe for at sikre overholdelse af reglerne på miljøområdet?

Svar afgivet på Kommissionens vegne af Margot Wallström

(26. januar 2001)

Det bør her først og fremmest nærmere præciseres, at Kommissionen er i gang med at undersøge den nærmere indvirkning på miljøet af det projekt i form af anlæggelsen af en vej mellem byerne Oropesa og Cabanes i den spanske provins Castellón, der er genstand for denne skriftlige forespørgsel, som led i den indgående behandling af en klage vedrørende dette projekt.

Al den stund det her drejer sig om Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1), bør det understreges, at det i henhold til dette direktivs artikel 2 er fastsat, at projekter, som bl.a. på grund af deres art, dimensioner eller placering kan få væsentlig indvirkning på miljøet, skal undergives en vurdering af denne indvirkning, inden der gives tilladelse hertil.

Denne bestemmelse gælder for alle de projekter, der er opført i direktivets bilag I og II. For de projekters vedkommende, der ligesom det vejprojekt, der er genstand for denne skriftlig forespørgsel, henhører under bilag II, er det i direktivets artikel 4, stk. 2, fastsat, at skal vurderes efter den pågældende procedure, når medlemsstaterne findes, at det er påkrævet på grund af projekternes karakter.

Det bør herunder bemærkes, at direktiv 85/337/EØF er blevet ændret med Rådets direktiv 97/11/EF af 3. marts 1997(2). Dog gælder i henhold til bestemmelserne i artikel 3, stk. 2, i direktiv 97/11/EF, såfremt en anmodning om tilladelse er blevet indgivet før den 14. marts 1999, fortsat bestemmelserne i Rådets direktiv 85/337/EØF i dettes tidligere udformning fra før ændringen heraf.

Den planlagte vej skulle befinde sig lige op ad naturområdet Desierto de Las Palmas, som af de spanske myndigheder er optaget på landets nationale liste over lokaliteter af fællesskabsinteresse, som må formodes fremover at ville kunne indgå som led i Natura 2000-nettet i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter(3).

Som led i forundersøgelsen af denne klage har Kommissionen rettet henvendelse til de spanske myndigheder med anmodning om deres kommentarer, for så vidt angår det nævnte projekt. De spanske myndigheders svar er netop ankommet.

Disse sagsakter er undergivet en undersøgelse med henblik på at få verificeret, hvorvidt direktiv 85/337/EØF er blevet behørigt overholdt i det foreliggende tilfælde, og fastslået, hvorvidt det pågældende projekt kan formodes at ville kunne få betydelig indvirkning på den nævnte lokalitet i henseende til Rådets direktiv 92/43/EØF, hvorefter den procedure, der er fastsat i direktivets artikel 6, skal bringes i anvendelse.

Kommissionen træffer i sin rolle som traktaternes vogter alle nødvendige foranstaltninger med henblik på at sikre, at fællesskabslovgivningen overholdes behørigt i det foreliggende konkrete tilfælde.

(1) EFT L 175 af 5.7.1985.

(2) EFT L 73 af 14.3.1997.

(3) EFT L 206 af 22.7.1992.